自壽
作者：舒岳祥
朝代：宋

paragraphs: 閬風老人五十九，白頭饑凍荒山走。
偶然脫命得生還，閭里相看驚老醜。
今朝初度最可憐，五子三孫在眼前。
老妻欲作無麵餠，問訊雞孃渠未肯。
海水潮小未登魚，霜後黄柑亦自疎。
窮人作事天不與，只有紅梅相媚嫵。
爲渠一笑買村酤，老夫自歌稚子舞。
明年六十更可歌，大亂不死奈我何。